獨家專訪:為事業努力衝刺 Anson Lo設禁戀期 錯過筍盤
男團MIRROR成員盧瀚霆(Anson Lo)近日推出新情歌,直認拍拖時喜歡宅在家,不過向粉絲許下承諾,未來數年只會專注事業。雖然「食得鹹魚抵得渴」,但他指外界批評其人格,抹殺其努力,5年來一直令他耿耿於懷!
Anson Lo的慢版冧歌《深閨》近日面世,講述一對熱戀情侶無時無刻都想在一起。自認宅男的他透露過往拍拖都喜歡與另一半留守家中:「叫外賣又好,咩都好啦,覺得喺屋企就係最舒服嘅。(冇被投訴過?)冇,鍾意得我,就知我係個咁樣嘅人,可能以後再拍拖情況都差唔多!」
訪問期間,Anson Lo多次強調「食得鹹魚抵得渴」,為免事業愛情失衡,短期內不打算再墮愛河:「唔只我自己咁諗,每次同媽咪食飯,佢都提醒我呢幾年要努力衝刺,其他八卦嘢同是非嘢就唔好理咁多!(會唔會錯過好多筍盤㗎?)可能真係錯過咗好多我都唔知,呢方面比較後知後覺,啲隊友都係咁話我,不過冇所謂啦,我唔係戀愛腦。」
人格捱批深受傷害
歌詞有一句提到「拒絕再做凡間千人迷」相當諷刺,當上萬人迷的Anson Lo坦言私人時間實在很少:「入行前後我朋友都唔多,因為性格比較慢熱,又唔喜歡出席派對同飯局,但總有啲朋友會保持聯絡嘅,依家最多只係半年見一次,佢哋梗係投訴啦。今年希望將自己變得Outgoing啲,我同Edan(呂爵安)講『6膠飯局』叫佢記得預埋我,想嘗試出席,只係講到依家都未有機會。」
說到5年來最令他深感受傷害的,總括只得兩件事,Anson Lo坦言:「一係形容我人格有問題,靠好多嘢先得到依家嘅機會,咁就抹殺我一直以嚟嘅努力。二係關於粉絲嘅,每當佢哋唔開心,我又做唔到啲乜,就好無奈,因為我嘅存在理論上係應該帶畀大家開心嘛。」
本文連結 : https://orientaldaily.on.cc/content/娛樂/odn-20240427-0427_00282_051/獨家專訪:為事業努力衝刺-Anson-Lo設禁戀期-錯過筍盤